b"\n_START_ARTICLE_\nArxiu Hist\xc3\xb2ric de Comissions Obreres de Catalunya\n_START_SECTION_\nHist\xc3\xb2ria\n_START_PARAGRAPH_\nL'AHCO va ser creat pel Consell Nacional de la Comissi\xc3\xb3 Obrera Nacional de Catalunya (CONC), m\xc3\xa0xim \xc3\xb2rgan de direcci\xc3\xb3 entre congressos, l'any 1990, per\xc3\xb2 s'inaugur\xc3\xa0 el novembre de 1992. \xc3\x89s gestionat per la Fundaci\xc3\xb3 Cipriano Garc\xc3\xada i forma part de la Xarxa d'Arxius Hist\xc3\xb2rics de Comissions Obreres d'Espanya de la qual s\xc3\xb3n membres les Confederacions Sindicals de Comissions Obreres d'Andalusia, Ast\xc3\xbaries, Gal\xc3\xadcia, les Illes Balears, Madrid, el Pa\xc3\xads Valenci\xc3\xa0 i Catalunya. _NEWLINE_Des de 1994 est\xc3\xa0 gestionat per la Fundaci\xc3\xb3 Cipriano Garc\xc3\xada. En homenatge a aquest treballador i sindicalista que ha esdevingut un dels referents hist\xc3\xb2rics del sindicat de Comissions Obreres, la direcci\xc3\xb3 del sindicat va decidir posar el seu nom a la fundaci\xc3\xb3._NEWLINE_Els objectius fundacionals, recollits en els estatuts de la Fundaci\xc3\xb3 Cipriano Garc\xc3\xada, s\xc3\xb3n la recuperaci\xc3\xb3, el tractament arxiv\xc3\xadstic, la conservaci\xc3\xb3 i la difusi\xc3\xb3 del patrimoni hist\xc3\xb2ric documental (documentaci\xc3\xb3 escrita, gr\xc3\xa0fica, sonora i audiovisual) sobre el m\xc3\xb3n del treball, amb especial protagonisme de les Comissions Obreres durant la dictadura franquista i la transici\xc3\xb3 democr\xc3\xa0tica espanyola entre 1939 i 1978._NEWLINE_L'Arxiu Hist\xc3\xb2ric de les Comissions Obreres de Catalunya ha establert diferents convenis de col\xc2\xb7laboraci\xc3\xb3 estables, amb la finalitat de difondre els seus fons, amb els departaments d'Hist\xc3\xb2ria Contempor\xc3\xa0nia de la Universitat de Barcelona, la Universitat Pompeu Fabra i de la Universitat Aut\xc3\xb2noma de Barcelona. Des de 1995 \xc3\xa9s soci de l'Associaci\xc3\xb3 d'Arxivers de Catalunya i del Consell Internacional d'Arxius (ICA) i entitat col\xc2\xb7laboradora de l'Arxiu Nacional de Catalunya des de l'any 1997.\n_START_SECTION_\nEdifici\n_START_PARAGRAPH_\nL'edifici que acull l'AHCO va ser constru\xc3\xaft per l'arquitecte Josep Dom\xc3\xa8nec Masana entre 1916 i 1926. Fins a la meitat dels anys trenta, el seu \xc3\xbas es va dedicar a albergar oficines d'empreses privades i tamb\xc3\xa9 de l'Administraci\xc3\xb3 P\xc3\xbablica. Durant la Guerra Civil s'instal\xc2\xb7l\xc3\xa0 la conselleria de Treball i Obres P\xc3\xbabliques de la Generalitat de Catalunya republicana i tamb\xc3\xa9 es va utilitzar com a refugi antiaeri. Despr\xc3\xa9s de la Guerra Civil Espanyola, l'edifici va ser la seu de la delegaci\xc3\xb3 provincial de la Central Nacional Sindicalista (CNS) fins a l'any 1975. Durant l'\xc3\xa8poca coneguda com a transici\xc3\xb3 pol\xc3\xadtica a la democr\xc3\xa0cia, la CNS es convert\xc3\xad en l'Associaci\xc3\xb3 Interprofessional de Serveis Socioprofessionals (AISS), la qual va desapar\xc3\xa8ixer l'any 1989._NEWLINE_La Llei de Patrimoni sindical acumulat va propiciar la cessi\xc3\xb3 de l'edifici a la Confederaci\xc3\xb3 Sindical de la Comissi\xc3\xb3 Obrera Nacional de Catalunya on, en l'actualitat, t\xc3\xa9 la seva seu i on es troba tamb\xc3\xa9 l'AHCO. L'element visual m\xc3\xa9s caracter\xc3\xadstic \xc3\xa9s el gran templet neocl\xc3\xa0ssic que corona l'edifici en el seu v\xc3\xa8rtex, com es pot apreciar en la fotografia de la portada.\n_START_SECTION_\nFons\n_START_PARAGRAPH_\nEls fons i les col\xc2\xb7leccions de l'AHCO s\xc3\xb3n d'especial inter\xc3\xa8s per a totes aquelles persones que vulguin con\xc3\xa8ixer i estudiar el per\xc3\xadode de la dictadura franquista des de 1939 i el proc\xc3\xa9s de transici\xc3\xb3 democr\xc3\xa0tica d'Espanya a partir de 1976._NEWLINE_L'AHCO t\xc3\xa9 com a prioritat preservar de la p\xc3\xa8rdua i destrucci\xc3\xb3 els documents que fan refer\xc3\xa8ncia a la lluita reivindicativa d'aquesta \xc3\xa8poca hist\xc3\xb2rica. En molt casos, aquests documents van ser preservats gr\xc3\xa0cies a persones particulars que els van custodiar amb prec\xc3\xa0ries condicions de conservaci\xc3\xb3 i que han estat cedits a l'arxiu. D'altra banda, l'arxiu tamb\xc3\xa9 recull nombrosos testimonis orals._NEWLINE_S'ha de tenir en compte que l'arxiu tamb\xc3\xa9 cont\xc3\xa9 documentaci\xc3\xb3 de diferents entitats relacionades amb l'acci\xc3\xb3 pol\xc3\xadtica, ciutadana i sindical, per tant, no nom\xc3\xa9s cust\xc3\xb2dia la documentaci\xc3\xb3 produ\xc3\xafda per les Comissiones Obreres de Catalunya, sin\xc3\xb3 que tamb\xc3\xa9 t\xc3\xa9 documentaci\xc3\xb3 referida al m\xc3\xb3n del treball durant la dictadura del general Franco i el per\xc3\xadode de la Transici\xc3\xb3 pol\xc3\xadtica espanyola (\xc3\xb2rgans de representaci\xc3\xb3 d'empreses, despatxos d'advocats laboralistes, moviments migratoris, associacionisme, organitzacions sindicals, etc.)._NEWLINE_Algun dels seus fons es troben molt fragmentats, a vegades es tracta d'unitats documentals simples, i d'altres han rebut el tractament com a col\xc2\xb7lecci\xc3\xb3. En el seu conjunt t\xc3\xa9 m\xc3\xa9s de 2000 mil metres lineals de documents, dels quals, 1680 corresponen als fons de Comissions Obreres. Des de febrer de 2010 s'est\xc3\xa0 duent a terme el proc\xc3\xa9s de digitalitzaci\xc3\xb3 dels seus fons i col\xc2\xb7leccions._NEWLINE_Entre d'altres, inclou els fons d'entitats com el Centre de Treball i Documentaci\xc3\xb3, l'Associaci\xc3\xb3 Catalana d'Expressos Pol\xc3\xadtics, l'Institut d'Estudis Laborals, l'Organitzaci\xc3\xb3 Sindical Espanyola. Tamb\xc3\xa9 hi ha els fons personals de Francesc Casares i Potau, Antoni Cuenca Puigdell\xc3\xadvol, August Gil Matamala, Juan Riera Marra, Llu\xc3\xads Salvadores Verdasco i Josep Sol\xc3\xa9 Barber\xc3\xa0. Tamb\xc3\xa9 hi ha els fons de l'empresa Tener\xc3\xada Moderna Franco-Espa\xc3\xb1ola, SAL. Hi ha pel\xc2\xb7l\xc3\xadcules de l'any 1954 al 1957 i diverses col\xc2\xb7leccions."